
[bookmark: _GoBack]Projektligji “Për disa ndryshime dhe shtesa në ligjin nr.9920, datë 19.5.2008, “Për procedurat tatimore në Republikën e Shqipërisë”, të ndryshuar,  propozohet në bazë të neneve 78, 83, pika 1, 84, pika 4, dhe 155, të Kushtetutës.

Ky projektligj synon rishikimin e disa dispozitave për adresimin e problematikave të evidentuara gjatë administrimit të deritanishëm nga ana e administratës tatimore.

Projektligji ka 11 dispozita, të cilat bëjnë rregullimet respektive:

Neni 2 i projektligjit ndryshon nenin 14, të ligjit në fuqi, dhe parashikon krijimin nga Drejtoria e Përgjithshme e Tatimeve të sistemit qendror të të dhënave për secilin tatimpagues.

Në nenin 3 parashikohet që Drejtoria e Përgjithshme e Tatimeve të shërbejë si agjent për mbledhjen e tatimit të thjeshtuar mbi fitimin për biznesin e vogël. Ky ndryshim vjen si pasojë e ndryshimit të taksimit të biznesit të vogël dhe ky tatim do të mblidhet nga administrata qendrore për llogari të pushtetit vendor.

Neni 4 është propozuar për të kufizuar, sipas analizës së riskut, rastet e kontrolleve nga organet tatimore në momentin e çregjistrimit.

Neni 5 ndryshon vlerën në maksimum të pagesës me para në dorë, të parashikuar në nenin 59, të ligjit në fuqi, në masën 300 000 lekë, duke e ulur këtë vlerë në 150 000 lekë.

Neni 6 saktëson afatin në të cilën vlerësohet i marrë njoftimi për detyrimin tatimor, në rastet kur kjo datë nuk mund të provohet.

Neni 7 përcakton zgjatjen e afatit të kontrollit dhe mitatimit të tepricës kreditore nga 30 (tridhjetë) ditë që është aktualisht në 60 (gjashtëdhjetë) ditë dhe synon dhënien e më shumë kohe administratës tatimore në kontrollin e kërkesave të tatimpaguesve për tepricën kreditore.

Neni 8 parashikon zgjatjen e afatit të periudhës në të cilën tatimpaguesi mund të kundërshtojë rezultatet e kontrollit tatimor. Ky afat është zgjatur nga 5 në 15 ditë.

Neni 9 bën përputhjen e nenit 90, pika 2, me dispozitat e Kodit Civil të Republikës së Shqipërisë.

Neni 10 ndryshon parashikimin e nenit 107, të ligjit në fuqi, për detyrimin e pagesës së shumës së plotë të detyrimit tatimor, në rast ankimi, duke lënë opsionale pagesën e plotë të detyrimit tatimor ose garanci bankare. Me anë të këtij parashikimi, synohet lehtësimi i biznesit në rast ankimi dhe bëhet i mundur përdorimi i këtij mjeti ankimi më me lehtësi, duke qenë se ulet shuma për të parapaguar.

Neni 11 parashikon detyrimin e Drejtorisë së Apelimit për publikimin e qëndrimeve të mbajtura me anë të vendimeve të saj. Ky ndryshim synon unifikimin e qëndrimeve të mbajtura ndaj tatimpaguesve të ndryshëm për çështje të ngjashme.

Neni  12  ndryshon, në nenin 113, të ligjit në fuqi, fjalën “lëshon” me fjalën “dorëzon”.

Neni 13 parashikon heqjen e gjobave që duhet të paguajnë tatimpaguesit në rastet e ndryshimit të deklaratës fillestare.

Neni 14 bën saktësim të nenit 117, të ligjiyt në fuqi, duke shtuar shprehjen “apo taksës” për gjobat për agjentët e mbledhjes së tatimeve dhe taksave. 



KËSHILLI I MINISTRAVE

1

